শতভাগ পথকুকুরকে ভ্যাকসিনেশনের আওতায় এনে ভুটানের রেকর্ড
বিশ্বের প্রথম দেশ হিসেবে শতভাগ পথকুকুরকে ভ্যাকসিনেশনের আওতায় এনে রেকর্ড গড়েছে ভুটান।
সম্প্রতি ভুটানের রাজধানীতে আয়োজিত একটি অনুষ্ঠানে দেশটির প্রধানমন্ত্রী ড. লোটে শেরিং ঐতিহাসিক এই অর্জনের বার্তা দেন।
দেশটির সরকারি তথ্য অনুযায়ী, দেড় লাখের বেশি পথকুকুর এবং ৩২ হাজার পোষা কুকুরকে ভ্যাকসিন দেওয়া হয়েছে। এ ব্যাপারে দেশীয় সংস্থার পাশাপাশি সহযোগিতা করেছে গ্লোবাল অ্যানিমেল দাতব্য সংস্থা 'হিউম্যান সোসাইটি ইন্টারন্যাশনাল'।
পরিসংখ্যান অনুযায়ী, এশিয়া মহাদেশে প্রায় ৩০০ মিলিয়ন পথকুকুর রয়েছে। এর মধ্যে অধিকাংশই নানাবিধ রোগে আক্রান্ত। জীবাণুবাহী কুকুরের কামড়ে বহু মানুষের মৃত্যুও হয়ে থাকে।
বিশ্ব স্বাস্থ্য সংস্থার মতে, কুকুরের কামড়ে প্রতি বছর প্রায় ৫৯ হাজার মানুষ মারা যায়। মূলত কুকুরের কামড় থেকে ছড়ানো রেবিস ভাইরাসে আক্রান্ত হয়ে অধিকাংশ মৃত্যু হয়ে থাকে।
তাছাড়া ভ্যাকসিনেশনের বাইরে থাকায় কুকুরের জন্মহার ক্রমশ নিয়ন্ত্রণের বাইরে চলে যাচ্ছে।
২০০৯ সালে পথকুকুরের বিষয়ে সতর্ক হয়ে ওঠে ভুটান। তারা হিউম্যান সোসাইটি ইন্টারন্যাশনাল সংস্থাকে আমন্ত্রণ জানায়। শুরুতে ছোট পরিসরে কার্যক্রম পরিচালিত হলেও ধীরে ধীরে তা গোটা দেশে ছড়িয়ে যায়। এই কার্যক্রমে আন্তর্জাতিক সংগঠনটি ৩২ জনের বেশি ভুটানের নাগরিককে উচ্চ পর্যায়ের প্রশিক্ষণ দিয়েছে এবং জনগণকে এ বিষয়ে সচেতন করতে বিভিন্ন অনুষ্ঠানের আয়োজন করেছে।
ভুটানের প্রধানমন্ত্রী এ কার্যক্রমের পেছনে অবদান রাখা সবাইকে অভিনন্দন জানানোর পাশাপাশি, উদ্যোগটিকে গোটা বিশ্বের অর্জন বলে উল্লেখ করেন। তিনি বলেন, 'সঠিক দিকনির্দেশনা এবং মানুষের সহযোগিতা ছাড়া এটি সম্ভব হত না। যদিও ছোট পরিসরে শুরু, কিন্তু এই চেষ্টা দেশের উন্নয়নে ভূমিকা রাখবে।'
হিউম্যান সোসাইটি ইন্টারন্যাশনালের মুখপাত্র বলেন, 'ভুটান সরকারের মতো এতটা উৎসাহ নিয়ে ব্যবস্থাপনা ও সহযোগিতা—এমনটা আমরা আর দেখিনি।'
ভুটানের এই অভূতপূর্ব সাফল্যে ভুটানবাসিকে অভিনন্দন জানান ভারতের অ্যানিমেলস অ্যান্ড এনগেজমেন্টর সিনিয়র পরিচালক কিরণ নাজারেথ। তিনি বলেন, 'সরকার শুরু থেকে দায়িত্ব নিয়ে কাজটির দেখভাল করেছে। ভুটানকে প্রেরণা ধরে বহির্বিশ্বও এই কার্যক্রম শুরু করতে পারে। ভুটান দেখিয়ে দিল, মনযোগ এবং সদিচ্ছা থাকলে কোনো কাজই অসম্ভব নয়।'
গ্রন্থনা: সঞ্জয় দত্ত

বিশ্বের প্রথম দেশ হিসেবে শতভাগ পথকুকুরকে ভ্যাকসিনেশনের আওতায় এনে রেকর্ড গড়েছে ভুটান।